作者:吳文英
標題:十二郎・二郎神
內容:素天際水，浪拍碎、凍雲不凝。記曉葉題霜，秋燈吟雨，曾系長橋過艇。又是賓鴻重來後，猛賦得、歸期才定。嗟繡鴨解言，香鱸堪釣，尚廬人境。幽興。爭如共載，越娥妝鏡。念倦客依前，貂裘茸帽，重向淞江照影。酹酒蒼茫，倚歌平遠，亭上玉虹腰冷。迎醉面，暮雪飛花，幾點黛愁山暝。